2.1 ปัจจัยความเสี่ยง

จากลักษณะของการประกอบธุรกิจหลักทรัพย์ด้านต่างๆ ของบริษัท
ปัจจัยความเสี่ยงที่อาจเกิดขึ้นและมีผลกระทบต่อการดำเนินงานในอนาคตของบริษัท มีดังนี้

1.  ความเสี่ยงด้านการเป็นนายหน้าซื้อขายหลักทรัพย์

ก) ความเสี่ยงจากการพึ่งพิงรายได้การเป็นนายหน้าซื้อขายหลักทรัพย์
บริษัทมีความเสี่ยงด้านรายได้ค่าธรรมเนียมอันเป็นรายได้หลักของบริษัทคิดเป็นร้อยละ 63.06
ของรายได้รวมในปี 2550 ซึ่งอาจลดลงได้ด้วยปัจจัยต่างๆ เช่น
การเปลี่ยนแปลงของอัตราดอกเบี้ยและอัตราแลกเปลี่ยนเงินตราต่างประเทศ
เสถียรภาพทางการเมืองและมาตรการต่าง ๆ จากหน่วยงานของรัฐบาล
และของหน่วยงานที่เกี่ยวข้องกับตลาดหลักทรัพย์ ซึ่งส่งผลกระทบต่อภาวะการลงทุนในตลาดหลักทรัพย์
โดยที่รายได้ค่าธรรมเนียมจะขึ้นอยู่กับมูลค่าการซื้อขายหลักทรัพย์ของลูกค้าเป็นสำคัญ
จึงทำให้มีโอกาสที่จะเกิดความผันผวนสำหรับรายได้ในส่วนนี้ได้
บริษัทได้มีนโยบายรองรับความเสี่ยงข้างต้น
โดยการวางแผนขยายธุรกิจด้านอื่นเพื่อให้รายได้ของบริษัทไม่พึ่งพิงกับรายได้ค่าธรรมเนียมด้านนี้เพียงอย่างเดียว
ได้แก่ งานด้านวาณิชธนกิจ การเป็นที่ปรึกษาทางการเงิน การจัดจำหน่ายหลักทรัพย์
ตลอดจนการเป็นนายหน้าซื้อขายตราสารหนี้ การลงทุนในตราสารหนี้
การเป็นตัวแทนซื้อขายหน่วยลงทุน รวมทั้งธุรกรรมหลักทรัพย์อื่น ๆ
นอกจากนั้นบริษัทได้ปรับปรุงคุณภาพของบทวิเคราะห์หลักทรัพย์
เพื่อให้บริการแก่ผู้ลงทุนให้มีความหลากหลายมากขึ้น บริษัทคาดว่าในระยะยาวกลยุทธ์ดังกล่าว
จะทำให้บริษัทสามารถหารายได้อย่างต่อเนื่องและลดความเสี่ยงได้มากขึ้น
และเปิดโอกาสให้บริษัทขยายการดำเนินธุรกิจไปยังธุรกิจต่อเนื่องในอนาคตได้

ข) ความเสี่ยงด้านสำนักบริการด้านหลักทรัพย์ การเปิดสาขาใหม่นั้น
มีความเสี่ยงในเรื่องของการเพิ่มขึ้นของต้นทุนคงที่และต้นทุนผันแปร
ซึ่งหากสภาวะตลาดหลักทรัพย์ไม่เอื้ออำนวยในการทำรายได้ให้เป็นไปตามเป้าหมายในแต่ละสาขา
ก็จะทำให้บริษัทต้องมีภาระค่าใช้จ่ายที่เพิ่มขึ้น ดังนั้น
บริษัทจึงมีนโยบายในการทบทวนผลการดำเนินงานของสาขาอย่างสม่ำเสมอ
และคำนึงถึงต้นทุนของการเปิดสาขาตลอดจนศักยภาพในการทำรายได้ให้มากขึ้น
เพื่อพิจารณาถึงความเหมาะสมในการเปิดสาขาใหม่ หรือการดำรงสาขาเดิมไว้ และด้วยเหตุผลนี้
ในปี 2550 บริษัทได้ลดสาขาลงจากเดิม 10 สาขา เหลือเพียง 3 สาขา ได้แก่ สาขารังสิต
สาขานครปฐม และสาขานครสวรรค์ และ ทั้ง 3 สาขาที่เหลือนี้ มีสัดส่วนรายได้คิดเป็นร้อยละ
22.08 ของมูลค่าการซื้อขายหลักทรัพย์ทั้งหมดของบริษัทฯ

ค) ความเสี่ยงจากการพึ่งพิงลูกค้ารายใหญ่ ในปี 2550
บริษัทมีสัดส่วนมูลค่าการซื้อขายหลักทรัพย์ของกลุ่มลูกค้ารายใหญ่ 10 อันดับแรก คิดเป็นสัดส่วนร้อยละ
13.98 ของลูกค้าซื้อขายหลักทรัพย์รวมของบริษัทฯ
หากบริษัทต้องสูญเสียลูกค้ารายใหญ่ดังกล่าวไปจะกระทบรายได้ค่าธรรมเนียมการซื้อขายหลักทรัพย์
อย่างไรก็ตามบริษัทตระหนักถึงความเสี่ยงในการพึ่งพิงมูลค่าการซื้อขายหลักทรัพย์จากลูกค้ารายใหญ่
บริษัทจึงเน้นการเพิ่มจำนวนลูกค้ารายย่อยเพื่อกระจายฐานลูกค้าให้กว้างขึ้น
พร้อมทั้งพยายามรักษาฐานลูกค้ารายใหญ่ให้อยู่ในระดับคงที่ต่อไป

ง)
ความเสี่ยงจากการผิดนัดชำระเงินค่าซื้อหลักทรัพย์ตามคำสั่งของลูกค้าและความเสี่ยงอันเกิดจากหนี้สูญ

ณ วันที่ 31 ธันวาคม 2550 บริษัทฯ มีลูกหนี้ธุรกิจหลักทรัพย์รวม 887.34 ล้านบาท
ประกอบด้วยลูกหนี้ซื้อหลักทรัพย์ด้วยเงินสด 101.55 ล้านบาท เงินให้กู้ยืมเพื่อซื้อหลักทรัพย์ 785.73
ล้านบาท และลูกหนี้อื่น 2.09 ล้านบาท โดยบริษัทฯ มีดอกเบี้ยค้างรับรวม 0.04 ล้านบาท ทั้งนี้
บริษัทฯ ได้จำแนกลูกหนี้ธุรกิจหลักทรัพย์และดอกเบี้ยค้างรับดังกล่าวเป็นลูกหนี้ด้อยคุณภาพจำนวน
2.10 ล้านบาท คิดเป็นร้อยละ 0.24 ของลูกหนี้ธุรกิจหลักทรัพย์และดอกเบี้ยค้างรับรวม
สำหรับหนี้ด้อยคุณภาพจำนวน 2.10 ล้านบาท ดังกล่าวข้างต้นเป็นลูกหนี้จัดชั้นหนี้สงสัยจะสูญ 2.75
ล้านบาท ซึ่งบริษัทมีการตั้งสำรองเผื่อหนี้สงสัยจะสูญร้อยละ 100 สำหรับหนี้สงสัยจะสูญ

อย่างไรก็ตามบริษัทฯ
มีนโยบายที่จะลดความเสี่ยงอันเกิดจากการผิดนัดชำระเงินค่าซื้อหลักทรัพย์และความเสี่ยงอันเกิดจากหนี้สูญ
โดยให้ความสำคัญต่อการพิจารณาคัดเลือกลูกค้าเพื่อให้ได้ลูกค้าที่มีคุณภาพ
และกำหนดวงเงินซื้อขายหลักทรัพย์ให้เหมาะสมตามหลักประกันหรือฐานะการเงินของลูกค้า
รวมทั้งมีการทบทวนสถานะของลูกหนี้และควบคุมการใช้วงเงินอย่างใกล้ชิด

2.  ความเสี่ยงในเรื่อง การให้กู้ยืมเงินเพื่อซื้อหลักทรัพย์

ปัจจุบัน บริษัทได้ให้บริการกับลูกค้าในการให้กู้ยืมเงินเพื่อซื้อหลักทรัพย์ผ่านระบบ Credit Balance
โดยมีมูลค่าการซื้อขายหลักทรัพย์ในบัญชี Credit Balance จำนวน 16,431.61 ล้านบาท
คิดเป็นร้อยละ 23.50 ของมูลค่าการซื้อขายรวมของบริษัท ทั้งนี้บริษัท มีเงินให้กู้ยืมแก่ลูกค้าจำนวน
163 ราย เป็นวงเงินทั้งหมด 4,838.40 ล้านบาท เงินให้กู้ยืม 785.73 ล้านบาท
โดยแหล่งที่มาของเงินทุนของบริษัทฯ เป็นส่วนของผู้ถือหุ้นจำนวน 705.73 ล้านบาท
และเงินกู้ยืมจำนวน 80.00 ล้านบาท
การบริหารความเสี่ยงด้านนี้อยู่ภายใต้การดูแลของคณะกรรมการบริหารความเสี่ยง
ที่มีหน้าที่รับผิดชอบในการทบทวนและกำหนดการให้วงเงิน การประเมินหลักประกัน
การกำหนดรายชื่อหลักทรัพย์ เป็นต้น
ซึ่งจะคำนึงถึงความเสี่ยงที่จะเกิดขึ้นและการป้องกันความเสี่ยงไว้ด้วย

3.  ความเสี่ยงในธุรกรรมการค้าตราสารหนี้

บริษัทได้มีการดำเนินธุรกรรมการค้าตราสารหนี้ ทั้งตั๋วเงิน และหุ้นกู้
โดยธุรกรรมดังกล่าวสามารถสร้างรายได้เป็นสัดส่วน 6.97% ของรายได้ทั้งหมด
ทั้งนี้ความเสี่ยงที่เกิดจากธุรกรรมนี้คือความเสี่ยงด้าน Credit Risk ของผู้ออกตั๋วเงิน หรือหุ้นกู้
บริษัทมีการป้องกันความเสี่ยงโดยมีการวิเคราะห์ประเมินผู้ออกตั๋วเงิน หรือหุ้นกู้
ในเรื่องความสามารถชำระหนี้ การพิจารณา Rating ของหุ้นกู้
ในส่วนของตั๋วเงินบริษัทมีการกำหนดวงเงินการรับซื้อลดตั๋วเงินของลูกค้าแต่ละราย
และวงเงินอาวัลตั๋วเงินของแต่ละธนาคาร รวมทั้งมีระบบงานที่ตรวจสอบความถูกต้องของการอาวัล

4.  ความเสี่ยงในธุรกรรมการจัดจำหน่ายหลักทรัพย์

จากการที่บริษัทมีงานด้านการจัดจำหน่ายหลักทรัพย์ ซึ่งโดยทั่วไปเป็นแบบ Firm Commitment
ดังนั้นหากภาวะตลาดในช่วงที่ดำเนินการไม่เอื้ออำนวย
อาจจะส่งผลให้บริษัทต้องรับความเสี่ยงในเรื่องของระดับราคาหุ้น
ในกรณีที่จำเป็นต้องนำเข้าพอร์ตของบริษัท อย่างไรก็ตามในธุรกรรมนี้
อยู่ภายใต้การควบคุมดูแลของคณะกรรมการบริหารความเสี่ยง
จะมีการพิจารณาวิเคราะห์ถึงปัจจัยพื้นฐานของทุกบริษัทที่จะดำเนินการ
เพื่อลดความเสี่ยงที่อาจจะเกิดขึ้นได้ ทั้งบริษัทยังพิจารณาถึงความสนใจของนักลงทุน
ว่ามีความต้องการที่จะซื้อหลักทรัพย์ที่เสนอขายมากน้อยเพียงใด
เพื่อนำข้อมูลทั้งหมดมาใช้ประกอบการตัดสินใจ
ในการพิจารณารับเป็นผู้จัดจำหน่ายและรับประกันการจำหน่ายหลักทรัพย์
นอกจากนี้บริษัทมีการดำเนินงานตามระเบียบปฏิบัติในส่วนราชการที่เกี่ยวข้อง และ
ของบริษัทเองในการป้องกันความผิดพลาดจากการดำเนินการ ทั้งนี้
ในการพิจารณารับเป็นผู้จัดจำหน่ายและรับประกันการจำหน่ายหลักทรัพย์แต่ละครั้งบริษัทได้คำนึงถึงความเพียงพอของเงินกองทุนสภาพคล่องสุทธิ
(NCR) ประกอบการพิจารณาด้วย

5.  ความเสี่ยงด้านปฏิบัติการ

ความเสี่ยงด้านปฏิบัติการ เป็นความเสี่ยงที่เกิดขึ้นจากการที่บริษัทฯ
ขาดการกำกับดูแลกิจการที่ดีหรือมีระบบการตรวจสอบและระบบการควบคุมภายในที่ยังไม่มีประสิทธิภาพเพียงพอ
โดยอาจเกี่ยวข้องกับกระบวนการปฏิบัติงานภายใน บุคลากร ระบบเทคโนโลยีและสารสนเทศ
หรือเหตุการณ์ภายนอก และส่งผลกระทบต่อรายได้และเงินกองทุนของบริษัทฯ
รวมทั้งชื่อเสียงและความน่าเชื่อถือของบริษัทฯ

บริษัทฯ
ได้กำหนดมาตรการในการจัดให้มีระบบการควบคุมภายในที่ดีพร้อมทั้งจัดให้มีการปรับปรุงขั้นตอนการทำงานภายในให้คล่องตัวและสอดรับกับรูปแบบของการให้บริการทางการเงินเพื่อความมีประสิทธิภาพยิ่งขึ้น
และเพื่อให้สามารถควบคุมความเสี่ยงให้อยู่ในระดับที่บริษัทฯ ยอมรับได้

6.  ผลกระทบจากการดำเนินธุรกรรมอื่น ๆ ในอนาคต

จากแผนงานในปี 2550 บริษัทมีเป้าหมายในการขยายธุรกิจเพิ่มขึ้น ให้มีการบริการที่ครบวงจร
ดังนั้น จะมีการดำเนินการขอใบอนุญาตธุรกิจตัวแทนซื้อขายตราสารล่วงหน้า
ธุรกรรมยืมและให้ยืมหลักทรัพย์ ซึ่งมีโอกาสสร้างรายได้ที่สูงขึ้นแก่บริษัท
ในทางเดียวกันอาจเกิดความเสี่ยงต่อบริษัทเพิ่มขึ้น
ซึ่งในช่วงนี้บริษัทได้มีการเตรียมการในเรื่องการบริหารความเสี่ยงไว้ก่อนที่จะมีการดำเนินธุรกรรมเพื่อไม่ให้เกิดความเสียหายต่อบริษัท

7.  ความเสี่ยงในการลงทุนในบริษัทย่อย

จากการที่บริษัทมีเป้าหมายในการขยายธุรกิจร่วมกับพันธมิตรในด้านการให้บริการกองทุนส่วนบุคคล
โดยจัดตั้งเป็นบริษัทย่อยขึ้น บริษัทถือหุ้น 51% ของทุนจดทะเบียนทั้งหมด 25 ล้านบาท
บริษัทได้มีการเตรียมการในเรื่องการตลาด, การเงิน, การบริหารความเสี่ยง
ตลอดจนความพร้อมด้านระบบ บุคลากรไว้สำหรับการดำเนินธุรกิจนี้แล้ว

8.  ความเสี่ยงจากการควบคุมและมีอิทธิพลในการบริหารงานโดยผู้ถือหุ้นรายใหญ่

ณ วันที่ 31 ธันวาคม 2550 บริษัท เอ.พี.เอฟ. โฮลดิ้งส์ จำกัด เป็นผู้ถือหุ้นใหญ่ในบริษัท
โดยมีการถือหุ้นคิดเป็นร้อยละ 78.59 ของจำนวนหุ้นสามัญที่จำหน่ายได้แล้วของบริษัท ซึ่งการที่
บริษัท ถือหุ้นมากกว่าร้อยละ 75
ทำให้ผู้ถือหุ้นรายใหญ่ดังกล่าวสามารถควบคุมมติที่ประชุมผู้ถือหุ้นได้ทั้งหมดไม่ว่าจะเป็นเรื่องการแต่งตั้งกรรมการ
หรือการขอมติให้เรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น ดังนั้น
ผู้ถือหุ้นรายอื่นของบริษัทจึงมีความเสี่ยงจากการไม่สามารถรวบรวมคะแนนเสียงเพื่อตรวจสอบและถ่วงดุลในเรื่องที่ผู้ถือหุ้นรายใหญ่เสนอให้ที่ประชุมผู้ถือหุ้นพิจารณา
อย่างไรก็ตามบริษัทมีกรรมการที่เป็นตัวแทนของผู้ถือหุ้นใหญ่จำนวน 2 ท่าน
กรรมการที่เป็นผู้บริหารของบริษัท 3 ท่าน และ มีกรรมการอิสระ 4 ท่าน
ซึ่งดำรงตำแหน่งกรรมการตรวจสอบจำนวน 3 ท่าน จากกรรมการบริษัททั้งหมดจำนวน 9 ท่าน
ทำหน้าที่ควบคุมดูแลตรวจสอบ
รวมทั้งให้คำแนะนำในการดำเนินงานของบริษัทฯให้มีความโปร่งใสและถูกต้อง